钦定古今图书集成/理学汇编/文学典/第039卷 > 索敞
## 钦定古今图书集成/理学汇编/文学典/第039卷 > 索敞

按《魏书》本传，“敞字巨振，炖煌人。为刘昺助教。专心经
籍，尽能传昺之业。凉州平，入国，以儒学见拔，为中书
博士。笃勤训授，肃而有礼。京师大族贵游之子，皆敬
惮威严，多所成益。前后显达位至尚书牧守者数十
人，皆受业于敞。敞遂讲授十馀年。敞以丧服散在众
篇，遂撰比为《丧服要记》。其名字论文多不载。后出补”
扶风太守，在位清贫。未几卒官。时旧同学生等为请。
诏赠平南将军、凉州刺史，谥曰“献。”

敞子僧养，中书议郎、京兆太守。

僧养子演贵，征东府参军。

演贵子怀真，字公道，武定末，侍御史。初，敞在州之日，
与乡人阴世隆文才相友。世隆至京师，被罪徙和龙，
届上谷，困不前达，土人徐能抑掠为奴。五年，敞因行
至上谷，遇见世隆，语其由状，对泣而别，敞为诉理得
免。世隆子孟贵，性至孝，每向田耘耨，早朝拜父，来亦
如之。乡人钦其笃于事亲。